**Utkast til konsesjonsvilkår for Oppdal flyplass, Fagerhaug**

*1* *Konsesjonshavers ansvar*

Midtnorsk Fly- og Luftsportsenter AS (org nr. 858233062) er konsesjonshaver og ansvarlig for å drive og inneha landingsplassen i overensstemmelse med konsesjonsvedtaket og de tilhørende konsesjonsvilkårene.

*2* *Bruk av landingsplassen*

Landingsplassen er til privat bruk, og kan brukes bare etter særskilt tillatelse fra konsesjonshaver. Konsesjonshaver plikter å gjøre brukere av landingsplassen kjent med konsesjonsvilkårene. Kravet om tillatelse gjelder ikke flyging i forbindelse med militær-, politi-, ambulanse, brann-, søke- og redningsoppdrag.

Konsesjonen gjelder et trafikkomfang på 500 flybevegelser per uke, begrenset til 4000 flybevegelser i løpet av en tolvmånedersperiode. Et høyere trafikkomfang forutsetter at konsesjonen endres. Konsesjonshaver skal loggføre antall flybevegelser på landingsplassen, der dato og tidspunkt for flygingen fremgår. Luftfartsmyndigheten kan bestemme at det skal innsendes trafikkdata for landingsplassen.

Landingsplassen skal primært brukes til luftsport (sportsfly, motorfly, seilfly, fallskjermhopping), samt nærings- og taxiflyging.

Landingsplassen har følgende åpningstider:

Flygning i forbindelse med fallskjerm- og seilflyaktivitet:

Mandag – fredag 08:00 til 21:00

Lørdag 09:00 til 19:30

Søn- og helligdager 12:00 til 20:00

Annen privat flyaktivitet:

Mandag – lørdag 07:00 til 22:00

Søn- og helligdager 07:00 til 22:00

Påskeaften og pinseaften skal flygingen opphøre kl. 1600. Landingsplassen kan ikke benyttes 1. nyttårsdag, 1. påskedag, 2. påskedag, 1. mai, 17. mai, 2. pinsedag, julaften, 1. juledag og 2. juledag. I perioden fra og med 1. februar til og med 2. pinsedag skal det være minst én flygefri helg.

Nærings- og taxiflyving kan foregå uavhengig av åpningstidsbegrensningene.

Det tas forbehold om operative restriksjoner gjennom en eventuell teknisk og operativ godkjenning, jf. luftfartsloven § 7-11.

Militær-, politi-, ambulanse, brann-, søke- og redningsoppdrag kan tillates også utenfor åpningstiden.

*3* *Miljøkrav*

Konsesjonshaver har ansvaret for at det utarbeides inn- og utflygingstraseer i samarbeid med lokale myndigheter.

*4* *Endring av konsesjonen og dispensasjon fra konsesjonsvilkår*

Konsesjonshaver skal varsle Luftfartstilsynet om fysiske og juridiske endringer knyttet til landingsplassen, og om større endringer i bruken. Varslingsplikten gjelder midlertidige eller varige endringer av en slik karakter at det kan ha betydning for vurderingen av vilkåret allmenne hensyn i luftfartsloven § 7-6, første ledd.

Varslingen må skje i rimelig tid før endringen ønskes foretatt, slik at luftfartsmyndigheten kan avgjøre om ny konsesjonsbehandling er påkrevd. Luftfartsmyndigheten kan i særlige tilfeller dispensere fra konsesjonsvilkårene.

*5* *Luftfartsmyndighetens kompetanse*

Luftfartsmyndigheten kan endre konsesjonsvilkårene i konsesjonsperioden.

Luftfartsmyndigheten kan gi pålegg om overtredelsesgebyr til statskassen til den som driver eller innehar landingsplassen i strid med konsesjonsvilkårene under punkt 2 og 3 over.

Konsesjonen kan tilbakekalles dersom konsesjonsvilkår, lovbestemmelser eller forskrifter som gjelder for konsesjonshaverens virksomhet, på vesentlig måte blir overtrådt under utøving av virksomheten.

Luftfartstilsynet

[dato]